BAGUIO CITY - Nakasaganan ti National Bureau of Investigation-Cordillera (NBI-CAR) a mangipila iti kaso a murder kadagiti lima a pulis a maatap a nangbugbog iti maysa nga estudyante sadiay Mt. Province a nangitunda iti ipupusay daytoy.
Sigun kenni NBI-CAR Special Investigator III Abner Dotimas, posible nga ita nga aldaw wenno aniaman nga aldaw ita a lawas nga ipilada ti nasao a kaso kontra kadagiti suspek a pulis a da SPO4 Rolando Bagangan; SPO4 Michael Napaeg; SPO3 Lester Faba-an; SPO2 Gaspar Suagen; ken PO3 Raul Fagsao.
Kinuna ni Dotimas a natibker ti iggemda nga ebidensiya kontra kadagiti nasao a pulis kas iti medical records ti biktima, ti salaysay dagiti testigo ken ti CCTV footage a naala manipud iti nakapasamakan ti insidente.
Impetteng ti imbestigador nga adda ti napasamak a foul play iti ipupusay ti biktima gaputa maibasar iti insayangkatda nga otopsiya, agparparang nga adu ti major injuries a nasagrap ti biktima, limteg ti kidney daytoy, napisang ti lapayna, nag-clot ti dara iti utekna ken na-crack pay ti ulo daytoy.
Maipalagip a segun kadagiti pulis, timpuak iti lugan ti pulis ti biktima a ni Stephene Galidan, 19yrs old ken residente ti Bauko, Mt. Province ngem patien met dagiti gagayyem ken kakabagian ti biktima a nabugbog daytoy a nangitunda iti ipupusayna.
ilo_Latn ilo_Latn ilo_Latn ilo_Latn ilo_Latn